La Direcció General de Radiodifusió i Televisió, d'acord amb el Decret 247/1994, de 29 de setembre, té atribuïdes les funcions d'inspecció, vigilància i sanció en matèria de gestió dels serveis de radiodifusió sonora i de televisió.
Aquestes facultats abasten també els continguts dels canals propis de televisió, així com els dels canals de televisió el títol d'habilitació dels quals correspon atorgar-lo a la Generalitat de Catalunya.
A més, la Direcció General de Radiodifusió i Televisió és competent per realitzar les comprovacions i inspeccions necessàries per tal de garantir el compliment dels articles 2, 3 i 4 del Decret 265/1997, de 17 d'octubre, pel qual es despleguen aspectes de la Llei 8/1996, de 5 de juliol, de regulació de la programació audiovisual distribuïda per cable, sens perjudici de les funcions del Consell Audiovisual de Catalunya pel que fa al seguiment dels mínims d'emissió en llengua catalana, establerts en la legislació vigent, i de les programacions per tal de vetllar pel compliment de les mesures de protecció dels menors, temps mínim d'emissió, pels drets de les minories i la dignitat de les persones, d'acord amb l'article 2.d) del reglament esmentat.
Per la seva part, el Reial decret 2625/1982, de 24 de setembre, va transferir a la Generalitat, entre altres qüestions, les competències de l'Estat en matèria d'antenes col·lectives i de televisió en circuit tancat, que el Decret 247/1994, de 29 de setembre, va atribuir a la Direcció General de Radiodifusió i Televisió.
Aquestes infraestructures dels edificis avui, en ple desenvolupament i expansió de les telecomunicacions aplicades als mitjans de comunicació social, adquireixen una especial rellevància.
Finalment, el desenvolupament de la nova televisió digital terrenal i de la propera ràdio digital, així com dels serveis de telecomunicació per part de l'Administració de la Generalitat i dels seus organismes autònoms i empreses públiques fa que, a hores d'ara, resulti necessària una norma reguladora de l'activitat inspectora de la Generalitat sobre la gestió dels serveis duts a terme pels esmentats mitjans de comunicació i sistemes de telecomunicació.
En virtut de tot això, a proposta del conseller de la Presidència i de conformitat amb el Govern,
1.1 L'exercici de les funcions d'inspecció que corresponen a la Generalitat de Catalunya dins l'àmbit de la radiodifusió, de la televisió i d'altres serveis de telecomunicació, es poden realitzar directament per la Direcció General de Radiodifusió i Televisió del Departament de la Presidència o bé indirectament per qualsevol de les formes de gestió previstes a l'ordenament jurídic i en la forma que es determini reglamentàriament.
1.2 Constitueix l'objecte del present Decret la regulació de l'organització administrativa de l'activitat inspectora, en matèria de radiodifusió, televisió i altres serveis de telecomunicació competència de la Direcció General de Radiodifusió i Televisió.
Aquesta inspecció es denominarà Inspecció dels Serveis de Telecomunicació de la Generalitat de Catalunya.
1.3 Als efectes del present reglament, s'entén per activitat inspectora el seguit d'actuacions —comprovacions, constatacions, mesures, exàmens, anàlisis, controls o proves—, duts a terme pel personal adscrit a la Inspecció, en els àmbits que els són propis.
Els serveis i sistemes de telecomunicació de l'Administració de la Generalitat, dels seus organismes autònoms, de les seves empreses i dels altres ens públics que en depenguin estan també subjectes a l'àmbit d'actuació d'aquesta Inspecció.
Sens perjudici del superior comandament del titular de la Direcció General de Radiodifusió i Televisió, la prefectura de la Inspecció dels Serveis de Telecomunicació de la Generalitat de Catalunya correspon a un lloc de funcionari amb un rang, com a mínim, de cap de servei i que estigui orgànicament adscrit a l'esmentada Direcció General.
3.1 La Inspecció dels Serveis de Telecomunicació de la Generalitat de Catalunya s'exerceix mitjançant dos tipus d'agents: els inspectors i els auxiliars d'inspecció.
3.2 El personal adscrit a la Inspecció té el nivell de qualificació i titulació adients per al desenvolupament de les tasques que té atribuïdes.
3.3 Aquest personal desplegarà les seves funcions proveït de la credencial acreditativa de la seva condició, expedida per la Direcció General de Radiodifusió i Televisió, segons el model descrit a l'annex d'aquest Decret.
3.4 Els funcionaris de la Direcció General de Radiodifusió i Televisió adscrits a la Inspecció, en l'exercici de les seves funcions, tenen la consideració d'autoritat pública.
Es poden habilitar com a inspectors els funcionaris adscrits a la Direcció General de Radiodifusió i Televisió, amb titulació de nivell universitari i pertanyents a cossos superiors o tècnics de l'Administració de la Generalitat de Catalunya.
Aquests funcionaris habilitats per a la funció inspectora tenen encomanades, en el marc de les competències de l'esmentat centre directiu, les funcions següents:
a) Vetllar pel compliment de la normativa vigent i la correcta prestació de les activitats i els serveis en el camp de la seva competència.
b) Detectar les emissions efectuades sense el preceptiu títol d'habilitació.
c) Constatar els incompliments de les condicions de les autoritzacions o concessions, que en el seu àmbit d'actuació, correspongui atorgar a la Generalitat de Catalunya.
d) Dirigir les actuacions dels auxiliars d'inspecció que els han estat adscrits.
e) Emetre les actes d'inspecció en els termes que s'estableix a l'article següent.
5.1 Quan realitzin les inspeccions els inspectors hauran d'estendre una acta que haurà de contenir:
b) Identificació de la persona o persones que duen a terme l'activitat inspectora.
c) Nom, cognoms, document d'identitat i caràcter de la persona o persones que atenen les actuacions inspectores.
d) Nom, cognoms o raó social i número d'identificació fiscal de la persona física o jurídica inspeccionada.
e) Relació inicial de les dades, fets o incompliments detectats o constatats, amb especificació de les seves circumstàncies corresponents.
f) Mitjans, estris o equipaments, utilitzats per constatar els fets, les dades o prendre les mesures que s'hi reflecteixen.
g) Altres diligències practicades en el decurs de la inspecció, si procedeix.
h) En el seu cas, manifestacions de la persona que atén l'actuació inspectora.
i) Signatura de la persona o persones que duen a terme la inspecció, així com d'aquelles que els atenen.
Cas que aquestes últimes es neguessin a signar, es farà constar aquesta circumstància.
5.2 Les actes esteses pels funcionaris de la Inspecció tenen la consideració de documents públics i gaudeixen de la presumpció de certesa pel que fa a les dades i als fets reflectits, llevat que, en el moment adient, s'aporti prova fefaent que els contradigui o desvirtuï.
5.3 El personal d'inspecció podrà estendre l'acta manuscrita o bé utilitzant les noves tecnologies.
Es pot habilitar com a auxiliar d'inspecció personal tècnic laboral adscrit a la Direcció General de Radiodifusió i Televisió, amb coneixements tècnics suficients de telecomunicacions, per tal que col·laborin amb els inspectors i actuïn sota la direcció i el control d'aquests.
Deures del personal adscrit a la Inspecció
Són obligacions específiques del personal adscrit a la Inspecció dels Serveis de Telecomunicació:
a) Exhibir la credencial acreditativa de la seva condició, a requeriment de la persona inspeccionada.
b) El tracte correcte i considerat envers el personal i les entitats objecte de la inspecció.
c) Guardar el secret professional davant terceres persones, pel que fa als fets coneguts com a conseqüència de l'exercici de la seva funció.
d) Comunicar al seu cap les infraccions detectades i els resultats de les anàlisis i controls fets.
e) Finalment, han de comunicar a l'autoritat competent aquells fets que coneguin en l'exercici de la seva tasca, que puguin ser constitutius de delicte o de falta o que suposin un risc per a la seguretat de les persones.
Col·laboració amb l'activitat inspectora
8.1 Els òrgans de l'Administració de la Generalitat, dels seus organismes autònoms, de les seves empreses i dels altres ens públics que en depenguin facilitaran l'activitat de la Inspecció.
També facilitaran les dades que aquesta els sol·liciti, sempre que resultin rellevants i necessàries per a l'actuació d'aquesta i siguin exigibles d'acord amb la normativa vigent en matèria de protecció de dades de caràcter personal.
8.2 Específicament, el cos de mossos d'esquadra prestarà col·laboració i auxili al personal de la Inspecció, en exercici de les seves funcions, sens perjudici de les facultats, que en aquesta matèria, atribueix a l'esmentat cos la Llei 10/1994, d'11 de juliol, de la policia de la Generalitat.
—1 Es faculta el conseller de la Presidència perquè realitzi les actuacions necessàries per a l'execució del que disposa aquest Decret.
—2 Aquest Decret entrarà en vigor l'endemà de la seva publicació al Diari Oficial de la Generalitat de Catalunya.